River City Ransom

River City Ransom ( ja Euroopassa Street Gangs) on Technos Japanin kehittämä beat 'em up, joka on julkaistu vuonna 1989. Alkuperämaassaan Japanissa peli on osa laajaa Nekketsu Koha Kunio-Kun -sarjaa. Pelityypiltään River City Ransom yhdistelee sivuttain skrollaavaa Beat 'em upia ja roolipeliä.

Alun perin peli julkaistiin Nintendo Entertainment Systemille. Japanissa peli julkaistiin vähän myöhemmin myös Sharp X68000:lle ja PC Enginelle. Vuonna 2004 pelistä ilmestyi paranneltu versio Game Boy Advancelle, River City Ransom EX. Pelin NES-versio on myös julkaistu ladattavaksi Wiin Virtual Consoleen 21. helmikuuta 2008. Japanissa Downtown Nekketsu Monogatari menestyi hyvin, länsimaissa taas peli ei ollut ilmestyessään erityisen suosittu. Erilaisen pelattattavuutensa ja huumorinsa ansiosta River City Ransomia pidetään nykyään kulttiklassikkona.

Juoni 
Pelin juoni on tyypillinen 1980-luvun videopelille: Pelin pääpahis Slick ja hänen väkivaltaiset jenginsä ovat vallanneet River Cityn kaupungin ja kidnapanneet toisen päähahmon, Ryanin, tyttöystävän Cyndin. Jäljelle jäävä ainoa vaihtoehto on se, että päähenkilöiden Alexin ja Ryanin (Japanissa nimillä Kunio ja Riki) on raivattava tiensä läpi River Cityn ja taisteltava jengejä vastaan, pelastaa Cyndi ja lopulta voittaa itse pääpahis Slick.
Alkuperäisessä japaninkielisessä versiossa vanhat kilpailijat Kunio ja Riki päättävät yhdistää voimansa pelastaakseen Reihou-koululaisten kaappaaman Rikin tyttöystävän Mamin.

Pelaaminen 

Peli seuraa suoraa reittiä alusta loppuun, jolta ei voi poiketa. Alueilla voi kuitenkin liikkua vapaasti, ja vihollisia vastaan ei välttämättä tarvitse jäädä taistelemaan. Pelissä on monia pomotaisteluita (myös vapaaehtoisia), joista suurin osa täytyy voittaa että pelin tarina etenee. Itse pelaaminen koostuu lähinnä jengiläisten ja pomojen kanssa taistelemisesta ja heiltä saatavan rahan keräämisestä. Rahaa taas voi käyttää ostoskeskuksien kaupoissa ostamalla ruokaa ja muuta tavaraa, joita käyttämällä hahmo kehittyy vahvemmaksi tai oppii uusia taistelutekniikoita.

River City Ransomissa on oman aikansa toimintapeliksi paljon puhetta, myös viholliset sanovat yleensä jotain taisteluissa ja varsinkin heidän kuolinhuutonsa "BARF!" on noussut koko pelin tavaramerkiksi.

Lokalisointi 
Peliä on lokalisoitu länsimaihin.
Kun Downtown Nekketsu Monogatari julkaistiin Amerikassa ja Euroopassa Nintendo Entertainment Systemille nimillä River City Ransom ja Street Gangs, pelin ulkoasuun tehtiin muutoksia, että se näyttäisi enemmän länsimaiselta. Huomattavin muutos on pelihahmojen vaatetus. Japanissa hahmoilla on koulupuvut, länsimaissa farkut ja T-paita. Myös rahayksikkö vaihdettiin jenistä dollariksi. River City Ransom EX -pelissä hahmojen ulkonäköä ei enää vaihdettu, ja ne näyttävät samoilta kaikkien alueiden versioissa.

Parannellut versiot 

Paranneltuja versioita pelistä on julkaistu Sharp X68000:lle, PC Enginelle ja Game Boy Advancelle.

Sharp X68000 -versio oli grafiikoiltaan lähes samaa tasoa kuin NES-versio, mutta lisäsi peliin uusia pomotaisteluita ja alueita. PC Enginellä peli taas sai uudistetut grafiikat ja äänet. Näissä molemmissa oli mukana myös ääninäyttelyä. Nämä kaksi julkaistiin vain Japanissa.

Vuonna 2004 julkaistiin River City Ransom EX Game Boy Advancelle. Tämä peli julkaistiin myös Amerikassa. Se toi mukanaan muutamia uudistuksia, mutta joitain ominaisuuksia (kuten moninpeli) poistettiin. Huomattavin uusi ominaisuus on tehokkaamman koneen mahdollistama siirtyminen parempilaatuisiin grafiikoihin ja ääniin (ei kuitenkaan ääninäyttelyä, kuten PC Enginellä ja Sharpilla). Koska moninpeli puuttuu, pelaaja pystyy saamaan mukaansa enimmillään neljä tietokoneen ohjastamaa hahmoa helpottamaan taisteluita. Taistelutekniikoita, joita hahmo voi oppia, on nyt myös huomattavasti enemmän kuin NES-versiossa.

Jatko-osa
Vaikka Japanissa Kunio-kun -pelisarjassa julkaistiin muutamia muita beat 'em up -tyyppisiä pelejä, pelille ei julkaistu suoraa jatko-osaa. Vuonna 2011 japanilainen Miracle Kidz julkisti pelin nimeltä Downtown Nekketsu Monogatari 2, jonka oli tarkoitus olla virallinen jatko-osa. Pelin kehitys kuitenkin keskeytettiin vuonna 2012.

River City Ransom: Underground
Syyskuussa 2013 kanadalainen kehittäjä Conatus Creative ilmoitti olevansa kehittämässä pelille virallisesti lisensoitua jatko-osaa nimeltä River City Ransom Underground. Projektille haettiin rahoitusta Kickstarter-palvelussa ja se pääsi tavoitteeseensa. Useiden lykkäyksien jälkeen peli julkaistiin helmikuussa 2017 Windowsille, Macille ja Linuxille Steam-jakelualustan kautta.

Undergroundin graafinen ilme käyttää NES-tyylistä pikseligrafiikkaa alkuperäisen pelin tapaan, kuitenkin parannelluilla animaatioilla ja muilla uusilla ominaisuuksilla. Pelin tarina sijoittuu 25 vuotta alkuperäisen pelin jälkeen, ja myös hahmojen ulkonäkö on muuttunut sen mukaisesti. Peli on tarkoitettu jatko-osaksi nimenomaan länsimaiselle lokalisoidulle River City Ransomille, ja siten pysyy erillään japanilaisesta Kunio-kun -juonijatkumosta. Pelattavina hahmoina ovat Alex, Ryan ja useita uusia hahmoja. Peli tukee neljän pelaajan moninpeliä.

Lähteet

Aiheesta muualla 
 Pelin esittely Classic Gaming -sivustolla 
 Newgrounds - River City Ransom

Toimintaroolipelit
Beat ’em up -pelit
Vuoden 1989 videopelit
Technos Japan
PC Engine -pelit
Nintendo Entertainment System -pelit
Game Boy Advance -pelit
Sharp X68000 -pelit